डोटीको सिलगढी बाट बाजुरा जिल्लामा रहेको बडीमालिकाका लागि आईतबार एक सरकारी डोल गएको छ । जनै पुर्णिमाको दिन लाग्ने मेलाका लागि उक्त डोल डोटीको सिलगढी बाट गएको हो । राणा कालदेखी जिल्ला प्रशासन कार्यालय सिलगढीमा पुजा आजा गरी बिधिबत रुपमा सरकारी कर्मचारीहरुले डोल लैजाने चलन रहेको जिल्ला प्रशासन कार्यालय डोटीका खरिदार तेजबहादुर खड्काले जानकारी दिनु भयो ।
आईतबार सिलगढीमा रहेको रुद्रध्वज गणको सैनिक टोली तथा जिल्ला प्रहरी कार्यालय डोटीको टोलीले शैलेस्वरी मन्दिरमा सलामी दिएपछि सरकारी कर्मचारी सहितको सरकारी डोल बाजुरमा रहेको बडिमालिका मन्दिरका लागि प्रस्थान गरेको हो । डोल ७ दिनमा बडिमालिका पुग्ने छ । बडिमालिका मन्दिरका लागि अछाम,बाजुरा,बझाङ तथा डोटी बाट डोल लैजाने चलन रहेको छ ।